
intern fordeling av KVOTEplasser

Bakgrunn

Studenter fra utviklingsland og Sentral- og Øst-Europa kan få støtte fra Statens lånekasse til fortrinnsvis master- eller doktorgradsutdanning i Norge. Denne ordninga er en del av norsk bistandspolitikk. Når de ferdige kandidatene reiser hjem igjen, ettergir den norske stat lånet. Det følger ikke med penger til utdanningsinstitusjonene. Studiene skal ha et faglig innhold som er spesielt relevant i forhold til nærings- eller samfunnsbehov i studentenes hjemland. Det er totalt 1100 kvoteplasser i Norge i dag. Av disse er 700 øremerket studenter fra utviklingsland og 400 fra Sentral- og Øst-Europa.

Kvoteordninga ved Universitetet i Tromsø

Universitetet i Tromsø har siden 1986 tatt opp kvotestudenter direkte fra utlandet. Mange fagmiljø ønsker sterkt kvotestudenter til sine studier. Antallet studieprogram som utlyses fra Universitetet i Tromsø har økt kraftig de senere år. Tilsvarende har også antall søkere vært i kraftig økning. Til 36 ledige kvoteplasser for studieåret 2004/2005 er det i overkant av 1000 søknader. Samtidig har antall tildelte kvoteplasser fra departementet vært nærmest konstant. Universitetet i Tromsø ble i januar 2002 tildelt 44 plasser for studenter fra utviklingsland og 33 plasser for studenter fra Sentral- og Øst-Europa. Denne tildelinga gjelder for tre studieår, fra og med 2002/2003. Universitetet vil ikke få tildelt flere kvoteplasser eller få omdisponert de tildelte kvoteplassene i løpet av denne treårsperioden. Ved uteksaminasjon av studenter vil  universitetet kunne ta opp nye kvotestudenter, slik at det totale antallet til enhver tid er 77 studenter. 

Dersom Stortinget vedtar å videreføre kvoteordninga for en ny periode, vil Universitetet i Tromsø kunne søke departementet om ny tildeling i løpet av 2004. I den forbindelse er det sannsynlig at departementet vil foreta en gjennomgang av hvordan kvoteordninga har fungert ved den enkelte institusjon. God studieprogresjon vil bli vektlagt i en slik evaluering. En del studieprogram og enheter ved Universitetet har slitt med studieprogresjonen hos disse studentene. Universitetsstyret bør derfor til en viss grad tillegge tilfredsstillende studieprogresjon vekt ved årets tildeling. I tillegg har departementet fokus på institusjonenes portefølje av internasjonale samarbeidsavtaler, og at kvinneandelen blant kvotestudentene er god.

Erfaringer med kvoteordninga

Universitetsstyret vedtok ved fjorårets fordeling av plassene at studentene skulle samles i kull på minimum 4-5 kvotestudenter på de mastergradsprogram som fikk tildelt plasser. En slik organisering har vist seg å skape et bedre og tryggere studiemiljø for studentene, samtidig som en mer kullorganisering er ressursbesparende for fakultetene, både med hensyn til administrering/oppfølging av studentene og bruk av undervisningsressurser. Kulltildelingen av kvotestipend innebærer at ikke alle fagmiljø som ønsker det, får tildelt kvoteplasser. Imidlertid er det universitetsdirektørens oppfatning at tanken om å samle studentene i kull har fungert svært godt, og at studentene trives bedre. Universitetsdirektøren vil derfor anbefale at kullmodellen videreføres også studieåret 2004/2005. 

Etter forrige tildeling i universitetsstyret viste det seg at studieprogram som hadde fått  Sentral- og Øst-Europaplasser, ikke hadde tilstrekkelig antall kvalifiserte søkere fra disse landene. Universitetet har derfor i studieåret 2003/2004 et overforbruk av u-landsplasser med 4. Utdannings- og forskningsdepartementet tillater ikke at plasser øremerket studenter fra Sentral- og Øst-Europa gis til studenter fra u-land. For at Universitetet i Tromsø skal komme i balanse i bruk av kvoteplasser i treårsperioden 2002-2005, bør skjevfordelingen rettes opp i 2004/2005. Ved utgangen av neste studieår bør fordelingen være korrekt: 40 u-landsplasser og 37 europaplasser. 

Tildeling av kvotestipend til doktorgrad

Universitetet tildelte ingen kvoteplasser til doktorgradsstudier for 2003/2004. Overgang fra påbegynte, men ikke fullførte, mastergradsstudier til doktorgradsstudier ble i fjor vedtatt ikke lenger tillatt, fordi slike overganger erfaringsmessig hadde ført til for store forsinkelser i studiene. Følgende retningslinjene ble vedtatt 20.02.2003: 

· Søkere kan gis opptak til doktorgrad etter å ha vært ved hjemmeinstitusjonen i hjemlandet i minimum ett år etter at mastergradsstudiet ble fullført ved Universitetet i Tromsø

· Kvalifiserte søkere, som ikke tidligere har studert i Norge eller ved UiTø, kan søke og få opptak til et doktorgradsprogram direkte fra utlandet 

I begge tilfeller bør søkere fra universiteter som har inngått samarbeidsavtale med Universitetet i Tromsø, prioriteres. 

Universitetsdirektøren foreslår at det settes av kvotestipend til fire doktorgradsstudenter for studieåret 2004/2005. Fagmiljøene har søkt om til sammen 12 plasser på doktorgradsprogrammer.

Fastsetting av overordnede prinsipper for fordeling av stipend mellom mastergradsprogrammene

Det som synes klart er at universitetsstyret må fastsette noen overordnede prinsipper for fordeling av kvoteplasser mellom mastergradsprogrammene. Dette bør vær prinsipper som gjøres gjeldende for flere år.

Ressursbruk og arbeidsmengde

Den store administrative ressursbruken i forhold til antall studieplasser som går med til opptak av kvotestudenter, ble presentert for universitetsstyret i sak S 66-03. Jo flere mastergradsprogram universitetet tilbyr utenlandske søkere som kommer inn under kvoteordninga, dess flere søkere vil melde seg – uten at universitetet får flere plasser til fordeling. Dette skaper et gap mellom den administrative ressursbruken, og det universitetet får igjen i antall studenter, i dette tilfelle 36 studenter. Universitetsdirektøren ser det som helt nødvendig å sette i verk tiltak som kan redusere det administrative arbeidet knyttet til søknads- og opptaksarbeid for kvoteplassene. Frigjorte ressurser må heller settes inn i arbeid som resulterer i økt studentmobilitet, både ved flere innreisende studenter til UiTø med egenfinansiering, men også flere utreisende studenter fra UiTø i tråd med den vedtatte handlingsplanen. Med dette som utgangspunkt har universitetsstyret to mulige løsninger å velge mellom slik universitetsdirektøren vurderer det:

1. Kullene av kvotestudenter rullerer mellom samtlige mastergradsprogram som ønsker kvotestudenter

2. Kvotekullene prioriteres til genuine engelskspråklige program

Alternativ 1: Rulleringsordning

Ved en rulleringsordning vil alle mastergradsprogram ha kvotestudenter i en gitt periode, men ikke alle program får tildelt plasser hvert år. Hvordan dette vil slå ut ved årets tildeling, fremgår av tabell 2. 

De engelskspråklige mastergradsprogrammene ved institusjonen kan inndeles i to kategorier: de genuine engelskspråklige programmene og de mastergradsprogrammene som i utgangspunktet er laget for norske studenter men der undervisningen foregår på engelsk når det er engelskspråklige studenter registrert på studiet (ofte kalt ”oversatte” program eller dubletter av norske program). Det matematisk-naturvitenskapelige fakultet har dubletter av nesten alle sine studieprogram (se S 76-03, vedlegg 1). Det medisinske fakultet tilbyr også en slik.

Alternativ 2: Genuine engelskspråklige program prioriteres 

De genuine engelskspråklige programmene er ikke engelskspråklige versjoner av norskspråklige program for norske studenter, men unike ved institusjonen i den forstand at de ikke finnes som et parallelt norskspråklig studietilbud. De ble opprettet som internasjonale studieprogram med formål å rekruttere studenter særlig fra land med lavt utdanningsnivå. Samtidig er det også god søkning til disse studieprogrammene fra norske søkere som ønsker en engelskspråklig utdanning med internasjonal profil. Samtlige studenter som tas opp, studerer sammen i årskull. Hvordan en prioritering av denne kategorien programmer vil slå ut ved årets tildeling, fremgår av tabell 3.

Universitetsdirektørens vurderinger

Antallet mastergradsprogram som innvilges kvotekull må reduseres, både for å samle studentene i kull og for å spare unyttig bruk av administrative ressurser knyttet til utlysning, rekruttering og søknadsbehandling.
Spørsmålet er om alternativ 1- rullering blant alle program - er en formålstjenlig løsning for universitetet. Universitetet bør prinsipielt skille mellom rekruttering av utenlandske og norske studenter generelt, og rekruttering av studenter i et bistandsperspektiv. Det er forståelig at institutt med rekrutteringsproblemer ønsker master- og doktorgradsstudenter. Det er imidlertid fullt mulig å satse på utenlandske søkere med egenfinansiering. Dette er den eneste søkergruppen fra utlandet der Universitetet har mulighet til å rekruttere et betydelig antall nye studenter. Spesielt områder av Asia utmerker seg med et høgt antall godt kvalifiserte studenter med evne til å finansiere studier i utlandet selv. Ikke minst er etterspørselen fra Asia etter studieplasser innen realfag stor. Dette har man valgt å gjøre bruk av ved Høgskolen i Narvik. De har satset på rekruttering av et stort antall egenfinansierende utenlandske studenter fra Kina og Russland. Her har særlig Det matematisk-naturvitenskapelige fakultet og Det medisinske fakultet en mulighet til rekruttering.  
Av de 12 engelskspråklige mastergradsprogrammene er 6 genuine engelskspråklige program. Universitetsdirektøren vil innstille på at disse prioriteres i tildelinger av kvotestipendplasser, med mindre dårlig studieprogresjon tilsier noe annet. 

Universitetet i Tromsø har investert nye undervisningsressurser i disse programmene. Det er derfor viktig at de også gis mulighet til å fylle studieplassene, og å opprettholde kontinuitet i studieprogrammene. Det synes ikke å være en fornuftig bruk av ressurser at disse studieprogrammene ikke skal prioriteres ved tildeling av kvoteplasser. De er vedtatt opprettet med tanke på en internasjonal målgruppe, hovedsakelig ut fra et bistandsperspektiv. 

I begge alternativ bør universitetsstyrets vedtak være prinsipp ut over studieåret 2004/2005. Muligheten for reduksjon i administrativ ressursbruk består i så fall i at færre program lyses ut for opptak, hvilket vil redusere antall henvendelser og søknader. 

Omsøkte kvoteplasser til studieprogrammene studieåret 2004-2005

Universitetet i Tromsø har 77 kvoteplasser fordelt på 44 u-landsplasser og 33 Sentral- og Øst-Europa-plasser. Av det totale antallet plasser er det 41 plasser, fordelt på 27 u-landsplasser og 14 Sentral- og Øst-Europa-plasser, som må reserveres til studenter som allerede er i gang med studiene.  Universitetet har da 36 ledige kvoteplasser til fordeling. Ved å kompensere for overforbruk av u-landsplasser inneværende studieår, vil fordelingen bli  13 u-landsplasser og 23 Sentral- og Øst-Europa-plasser. 

Enhetene har søkt om til sammen 70 nye plasser fordelt på 36 u-landsplasser og 34 Sentral- og Øst-Europa-plasser (tabell 1). Av disse er 56 til mastergradsprogram, 12 til doktorgradsprogram og to til kortere utveklingsopphold. 
Tabell 1. Søknad om nye kvoteplasser fra fakultetene for studieåret 2004-2005

	Fakultet
	Videreførte u-land
	Videreførte S/Ø
	Nye u-land
	Nye S/Ø
	Totalt

	NFH

International Fisheries Management
	5
	2
	8
	2
	17

	Med.fak.

Doktorgradsplass IMB
	1
	-
	-
	-
	1

	Mat.nat

Biology, Physics, Chemistry, Mathematics, Statistics

doktorgradsplasser
	7
	-
	11
	10
	28

	Hum.fak.

Theoretical Lingustics, English lingustics, doktorgradsplasser
	-
	7
	6
	15
	28

	Sv-fak

Visual Culture Studies,

Peace and Conflict Transformation,

Indigenous studies, doktorgradsplasser,

Plasser til kortere opphold
	14
	5
	11
	7
	37

	Totalt
	27
	14
	36
	34
	111


To alternative forslag til fordeling av kvoteplasser til studieprogrammene studieåret 2004-2005

Universitetsdirektøren vil på bakgrunn av gjennomgangen ovenfor foreslå følgende to mulige løsninger på intern fordeling av kvoteplassene:

Alternativ 1. 

Tabell 2. Rullerings modellen: Forslag til intern fordeling av nye kvoteplasser ved Universitetet i Tromsø 2004-2005
	Program
	Nye u-plasser
	Nye S/Ø-plasser
	Totalt

	Master’s Degree in International Fisheries Management
	0
	0
	0

	Master’s Degree in Medical Biology*
	0
	0
	0

	Master’s Degree in Physics
	3
	3**
	6

	Master’s Degree in Biology
	4
	2**
	6

	Master’s Degree in Chemistry
	0
	0
	0

	Master’s degree in Mathematics
	3
	3**
	6

	Master’s degree in Statistics
	2
	4**
	6

	Master’s Degree in Theoretical Linguistics
	0
	6
	6

	Master’s Degree in English Linguistics
	0
	0
	0

	Master’s Degree in Visual Culture Studies
	0
	0
	0

	Master’s Degree in Peace and Conflict Transformation
	0
	0
	0

	Master’s Degree in Indigenous Studies
	0
	0
	0

	PhD
	1
	5**
	6

	Totalt
	13
	23
	36


* Skulle hatt kull etter rulleringstanken, men har ikke fremmet søknad om nye kvotestipend.

** Studieprogrammene har ikke tilstrekkelig antall søkere til stipendplasser innen dette landområdet.

Alternativ 2:

Tabell 3. Genuine engelskspråklige program: Forslag til intern fordeling av nye kvoteplasser ved Universitetet i Tromsø 2004-2005
	Program
	Nye u-plasser
	Nye S/Ø-plasser
	Totalt

	Master’s Degree in International Fisheries Management
	5
	2
	7

	Master’s Degree in Medical Biology
	0
	0
	0

	Master’s Degree in Physics
	0
	0
	0

	Master’s Degree in Biology
	0
	0
	0

	Master’s Degree in Chemistry
	0
	0
	0

	Master’s degree in Mathematics
	0
	0
	0

	Master’s degree in Statistics
	0
	0
	0

	Master’s Degree in Theoretical Linguistics
	0
	6
	6

	Master’s Degree in English Linguistics
	1
	6
	7

	Master’s Degree in Visual Culture Studies
	0
	0
	0

	Master’s Degree in Peace and Conflict Transformation
	3
	4
	7

	Master’s Degree in Indigenous Studies
	2
	3
	5

	PhD
	2
	2
	4

	Totalt
	13
	23
	36


Universitetsdirektørens anbefalinger

På bakgrunn av departementets føringer og erfaringer gjort ved universitetet, vil universitetsdirektøren innstille på at følgende fordelingskriterier legges til grunn ved den interne fordelingen studieåret 2004-2005, og for utlysning av program under kvoteordningen 2005/2006:

1. Genuine engelskspråklige program prioriteres 

2. Studieprogram med god gjennomføringsgrad og gjennomføringstid prioriteres 

3. Studieprogram som bygger på rekruttering av studenter fra samarbeidende institusjoner i u-land og Sentral- og Øst-Europa prioriteres

4. Studieprogram som er særskilt godt tilrettelagt for denne studentgruppa og har et faglig innhold spesielt relevant i u-landssammenheng prioriteres

Forslaget innebærer at Visual Culture Studies ikke tildeles kvoteplasser for kommende studieår. Dette skyldes svak studieprogresjon over tid. De kvotestudentene som nå har studieplass på dette programmet, bør fullføre før det tas opp nye. SV-fakultetet ønsket også 2 plasser reservert til kortere studieopphold. Slike kortere opphold kan det gis rom for uten at det prioriteres her. Dette skyldes at studenter kan fullføre i begynnelsen i/midt i et semester. I slik situasjoner kan stipendplassene brukes til kortere opphold fram til neste hovedopptaket. Dersom det opprettes nye genuine engelskspråklige program, skal også disse tas med i neste års utlysning.

På grunnlag av ovennevnte gis følgende innstilling til 

vedtak:
1. Følgende retningslinjer skal følges ved opptak av kvotestudenter til mastergrad:

Det gis bare opptak til genuine engelskspråklige program som er særskilt godt tilrettelagt for kvotestudenter

2. Fordelinga av kvoteplasser for studieåret 2004-2005 fastsettes slik: 


Kvoteplassene fordeles etter et overordnet kullprinsipp på følgende studier:

· Master’s Degree in Fisheries Management, 7 kvoteplasser

· Master’s Degree in English Linguistics, 6 kvoteplasser

· Master’s Degree in Theoretical Linguistics, 6 kvoteplasser

· Master’s Degree in Peace and Conflict Transformation, 7 kvoteplasser

· Master’s Degree in Indigenous Studies, 5 kvoteplasser

· Sandwich-programmet, fortløpende bruk av restmåneder

· Ulike PhD studier, 4 kvoteplasser

3. For studieåret 2005-2006 utlyses de mastergradsprogrammene som er listet opp i pkt. 2. for opptak til kvoteprogrammet. I tillegg kommer Visual Culture Studies og andre genuine engelskspråklige program som eventuelt er godkjent opprettet før utlysninga skjer.

Tromsø, 04.12.2003

	Arne Benjaminsen
	

	universitetsdirektør
	

	
	Ingrid Bergslid Salvesen

	
	studiedirektør

